KIRJALLINEN KYSYMYS P-2300/99

esittäjä(t): Rosa Miguélez Ramos (PSE) komissiolle

(29. marraskuuta 1999)

Aihe: Euroopan telakkateollisuuden tulevaisuus

Euroopan telakoita on 1973 kriisistä alkaen kohdannut monta rakennemuutosta, jotka ovat merkinnyt työpaikkojen menetyksiä ja vaikeita kriisejä alueilla, joista monen hyvinvointi riippuu telakoista ja niiden vaikutuksista muille talouden aloille. Alan hinnat ovat jatkuvassa laskussa, myös komission itsensä mukaan. Uusien laivojen hinnat ovat laskeneet 1531,5 % tammikuun 1997 ja maaliskuun 1999 välisenä aikana. Tämä selittyy pääosin sillä, että tietyt Aasian maat, erityisesti Etelä-Korea myyvät tuotteitaan tappiolla, joissain tapauksissa jopa 30 prosenttia Euroopan hintoja halvemmalla. Etelä-Korean telakkateollisuus nauttii valtiontukea, jonka avulla se voi harjoittaa tällaista polkumyyntiä.

Mihin hätätoimiin komissio on valmis ryhtymään kriisiin joutuneiden eurooppalaisten telakoiden pelastamiseksi teollisuusministerien neuvoston 9. marraskuuta ilmoittamien varovaisten toimien lisäksi?

Ottiko komissio huomioon Etelä-Korean harjoittaman epäreilun kilpailun hallitseman kansainvälisen tilanteen päättäessään vaatia Espanjan valtiota palauttamaan Espanjan telakkateollisuudelle valtiontueksi katsomansa 18 451 miljoonan pesetan verohelpotukset.

Mihin toimiin komissio aikoo ryhtyä turvatakseen Euroopan unionin telakkateollisuuden nykyisen työllisyystilanteen? Miten se aikoo taata tulevaisuuden tällä alalla, josta tuhannet palkansaajat ovat riippuvaisia?

Mitkä ovat komission ehdotukset Seattlessa vuoden lopulla käytävälle ensimmäiselle neuvottelukierrokselle Euroopan telakkateollisuuden suojelemiseksi kolmansien maiden harjoittamalta epäreilulta kilpailulta?

Mario Montin komission puolesta antama vastaus

(13. joulukuuta 1999)

Komissio yhtyy täysin parlamentin jäsenen huoleen maailman laivanrakennusmarkkinoiden nykyisestä tilanteesta ja yhteisön telakoiden vaikeuksista. Komission mielestä teollisuusneuvoston 9. marraskuuta 1999 tekemät päätökset kuitenkin muodostavat tasapainoisen kokonaisuuden hyödyllisiä toimia, joita tulisi käyttää epäreilun kilpailun ongelman poistamiseksi. Tässä vaiheessa ei suunnitella mitään lyhytkestoisia hätätoimia. Komissio jatkaa markkinatilanteen seuraamista ja vertaa ja arvioi kaikkia neuvoston päätelmien jälkeen kerättyjä aiheeseen liittyviä tietoja ja todisteita. Komissio toimittaa havaintonsa neuvostolle ja parlamentille niin pian kuin tarpeellista laivanrakennusteollisuudelle myönnettävän tuen uusien sääntöjen vahvistamisesta 29 päivänä kesäkuuta 1998 annetun neuvoston asetuksen (EY) N:o 1540/98(1) 12 artiklan mukaisesti.

Neuvoston päätelmien jälkeen Korea on suostunut osallistumaan kahdenvälisiin neuvotteluihin, joihin osallistuu sekä yhteisön että Korean laivanrakennusalan ja hallinnon edustajia, Taloudellisen yhteistyön ja kehityksen järjestön (OECD) työryhmäkokouksen yhteydessä Pariisissa joulukuun puolivälissä.

Lisäksi komissio on rohkaissut jäsenvaltioita vaatimaan Kansainvälistä valuuttarahastoa (IMF) ja Maailmanpankkia jatkamaan tutkimuksia siitä, onko Korealle annetun IMF-johtoisen apupaketin myöntämisen edellytyksenä olleita ehtoja täysin noudatettu.

Vuosituhannen vaihteen neuvottelukierros pitäisi aloittaa ja toteuttaa yhtenä kokonaisuutena, jotta saavutetaan kaikille Maailman kauppajärjestön (WTO) jäsenille edullinen oikeuksien ja velvollisuuksien tasapaino. Yhteisön olisi tässä vaiheessa hankala pitää laivanrakennusta erityisalana, jolle se hakee poikkeussääntöjä. Nykyinenkin tukia ja tasoitustulleja koskeva sopimus sisältää riitojenratkaisumenettelyn, jonka avulla voidaan käsitellä epäreiluja tukia. Neuvoston pyynnöstä komissio on valmis aloittamaan kauppaa koskevat menettelyt WTO:n puitteissa, kunhan todistusaineistoa on kerätty tarpeeksi.

Komission hiljattain tekemän julkisille telakoille maksettavia erityisiä verohyvityksiä koskevan kielteisen päätöksen osalta komissio toteutti velvollisuuttaan valvoa, että tukipäätösten ehtoja noudatetaan täysin. Yhteisön telakoiden nykyiset vaikeudet korostavat tarvetta varmistaa, että yhteisön tukisääntöjä noudatetaan, jotta vältetään yhteisön sisäisen kilpailun vääristyminen.

(1) EYVL L 202, 18.7.1998.